TFG เซ็น MOU ยักษ์ใหญ่ผลิตสุกร “CooperL” ลุยพัฒนาสายพันธุ์-เพิ่มประสิทธิภาพการผลิต
TFG เซ็น MOU ยักษ์ใหญ่ผลิตสุกร “CooperL” ลุยพัฒนาสายพันธุ์-เพิ่มประสิทธิภาพการผลิต
18 มี.ค. 2562

นายวินัย เตียวสมบูรณ์กิจ ประธานเจ้าหน้าที่บริหาร บริษัท ไทยฟู้ดส์ กรุ๊ป จำกัด (มหาชน) หรือ TFG เปิดเผยว่า บริษัทฯได้มีการเซ็น MOU ในความร่วมมือทางธุรกิจระหว่าง TFG และ CooperL ในการพัฒนาองค์ความรู้ เทคโนโลยี และนวัตกรรมทางด้านการผลิตสุกรตั้งแต่ต้นทางถึงปลายทางผู้บริโภค ครอบคลุมการทำงาน 3 ด้าน ได้แก่ 1.การปรับปรุงด้านสายพันธุ์สุกรที่มุ่งเน้นผลิตพ่อแม่พันธุ์ที่มีประสิทธิภาพการผลิตสูง ให้ลูกสุกรขุนที่โตเร็ว ประสิทธิภาพการแลกเนื้อสูง
โดยมีคุณภาพเนื้อสุกรตรงตามความต้องการของผู้บริโภค ผ่านการนำเข้าสายพันธุ์จาก Nucleous, เทคโนโลยีการจัดการสายพันธุ์, molecular genetic ที่มีความแม่นยำสูงและสามารถพัฒนาได้ในระยะเวลาสั้น 2.การพัฒนาด้านการเลี้ยงและการจัดการฟาร์มสุกร และ 3. เทคโนโลยีด้านอาหารสัตว์และการผลิตอาหารสัตว์ ที่ครอบคลุมงานวิชาการอาหารสัตว์และงานวิจัยทางด้านอาหาร
“การจับมือกับ CooperL  ในครั้งนี้ ถือเป็นส่วนหนึ่งของแผนการดำเนินงานในการมุ่งสู่การเพิ่มมูลค่าเพิ่ม และประสิทธิภาพให้กับธุรกิจ เพื่อการเติบโตที่แข็งแกร่งและยั่งยืนของ ไทยฟู้ดส์ กรุ๊ป อีกทั้งยังมั่นใจว่า แนวโน้มผลการดำเนินงานในปีนี้ คาดว่ายอดขายและรายได้มีโอกาสทำสถิติสูงสุดใหม่ จากปริมาณขายทั้งในและต่างประเทศที่เพิ่มขึ้น หลังจากที่บริษัทฯพยายามเจาะตลาดใหม่ๆ และส่งสินค้าใหม่ที่มีอัตรากำไรขั้นต้น (Gross Profit Margin) สูง เข้าไปบุกตลาดต่างประเทศ ซึ่งมีดีมานด์เป็นจำนวนมาก” นายวินัย กล่าวในที่สุด
สำหรับรายได้จากธุรกิจสุกรในปี 2561 มีจำนวน 6,255.99 ล้านบาท เพิ่มขึ้น 21.08% จาก 5,166.78 ล้านบาท ในงวดเดียวกันของปีก่อน เนื่องจากราคาขายเฉลี่ยเพิ่มขึ้น โดยราคาสุกรในปี 2561 เท่ากับ 60.56 บาทต่อกิโลกรัม เพิ่มขึ้น 8.86% จากปี 2560 ที่เท่ากับ 55.63 บาทต่อกิโลกรัม ในขณะที่ปริมาณการขายสุกรในปี 2561 มีจำนวน 90,488.24 ตัน เพิ่มขึ้น 11.93% จากปี 2560 ที่มีจำนวน 80,845.64 ตัน สาเหตุหลักมาจากราคาสุกรในประเทศที่เพิ่มขึ้น
ทั้งนี้ CooperL (คูแปร์ล) ถือเป็นบริษัทผลิตสุกรครบวงจรขนาดใหญ่ที่สุดของประเทศฝรั่งเศสและระดับแนวหน้าของยุโรป บริษัท CooperL ครองตลาดสุกรในประเทศฝรั่งเศสใหญ่เป็นอันดับ 1 ทำธุรกิจในรูปสหกรณ์โดยมีฟาร์มสุกรที่อยู่ในบริษัททั้งสิ้น 2,400 ฟาร์ม ผลิตสุกรครบวงจรตั้งแต่ปี 1966 ถึงปัจจุบันมีแม่พันธุ์จำนวน 240,000 แม่ และกำลังการผลิตอาหารของโรงอาหารสัตว์ที่ 1.4 ล้านตัน/ปี  บริษัท CooperL มีธุรกิจในเครือที่ครอบคลุม 6 ด้านคือ การผลิตสายพันธุ์สุกร, โรงอาหารสัตว์, การจัดการฟาร์ม, การจัดการด้านสุขภาพสัตว์และผลิตภัณฑ์ทดแทนยา, โรงชำแหละและแปรรูปเนื้อสุกร, การจัดจำหน่ายเนื้อสุกรและผลิตภัณฑ์แปรรูป และการจัดการด้านสิ่งแวดล้อม  จึงทำให้บริษัท CooperL เป็นบริษัทที่มีเทคโนโลยีในทุกด้านที่เกี่ยวข้องกับสายการผลิตสุกรตลอดจนการสร้างผลิตภัณฑ์เนื้อสุกรซึ่งเป็นมาตรฐานยุโรปด้วยประสบการณ์มากกว่า 50 ปี